CK คาดปีหน้าได้งานใหม่จากโครงการภาครัฐ 20-25% ของมูลค่าเปิดประมูล
CK คาดปี 60 ได้งานใหม่จากโครงการภาครัฐ 20-25% ของมูลค่าเปิดประมูล โชว์ Backlog กว่า 8 หมื่นลบ.ทยอยรับรู้ฯ ใน 3 ปี
9 ธ.ค. 2559

นายปลิว ตรีวิศวเวทย์ ประธานกรรมการบริหาร บริษัท ช.การช่าง จำกัด (มหาชน) หรือ CK และประธานกรรมการบริหาร บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM คาดว่า CK จะได้งาน 20-25% ของมูลค่าโครงการที่ภาครัฐเปิดประมูลในปี 60 โดยมองว่ายังมีโอกาสคว้างานใหม่ได้  แม้ล่าสุดกลุ่มบริษัทจะไม่ได้งานโครงการรถไฟฟ้าสายสีชมพู ช่วงแคราย- มีนบุรี และรถไฟฟ้าสายสีเหลือง ช่วงลาดพร้าว-สำโรง
นอกจากนี้ มูลค่างานในมือปัจจุบันมีสูงถึง 8 หมื่นล้านบาท ที่ CK สามารถรับรู้รายได้ 3 ปี (ปี 60-62) เฉลี่ยปีละประมาณ 3-4 หมื่นล้านบาท
สำหรับสาเหตุที่ BEM ไม่ได้รับคัดเลือกทั้งโครงการรถไฟฟ้าสายสีชมพูและสายสีเหลือง เชื่อว่า โมเดลธุรกิจที่นำเสนอเข้าไปสู้อีกกลุ่มไม่ได้ โดยกลุ่มกิจการร่วมค้า BSR มีข้อเสนอพิเศษโครงการรถไฟฟ้าสายสีชมพู ในการขยายเส้นทางต่อไปเมืองทองธานี และสายสีเหลืองมีข้อเสนอเชื่อมต่อจากรัชดามาที่สถานีหมอชิต ทำให้โมเดลธุรกิจดีขึ้น
“แต่ละฝ่ายคิดผลประโยชน์ และคิดความเสี่ยงไม่เหมือนกัน เราไม่ได้ก็ไม่เป็นไร ยังมีงานอื่นอยู่ ส่วนสายสีส้ม เราสู้เต็มที่”นายปลิว กล่าว